โบรกฯฟัน GUNKUL รายได้ Q3/58 นิวไฮแนวโน้มปีหน้าสดใส จ่อบันทึกกำไรเพียบ!
GUNKUL ครึ่งปีหลังโดดเด่น เตรียมประกาศกำไร Q3/58 ทำระดับสูงสุดใหม่ คาดบุ๊ครายได้ 2.17 พันลบ. โตกว่า 130% ขณะที่รายได้ปี 59 สดใส เตรียมบันทึกกำไรจากการจ่ายไฟฟ้าฯ- เข้าร่วมประมูล Solar หน่วยงานราชการและสหกรณ์ มั่นใจชนะประมูลราว 40WM โบรกฯ แนะ “ซื้อ” ให้เป้า 25.85 บ. มี Upside 16.44%
21 ต.ค. 2558

GUNKUL ครึ่งปีหลังโดดเด่น เตรียมประกาศกำไรไตรมาส 3 ปี 2558 ทำระดับสูงสุดใหม่ คาดบุ๊ครายได้ 2.17 พันล้านบาท โตกว่า 130% ขณะที่รายได้ปี 2559 สดใส เตรียมบันทึกกำไรจากการจ่ายไฟฟ้าฯ- เข้าร่วมประมูล Solar หน่วยงานราชการและสหกรณ์ มั่นใจชนะประมูลราว 40WM โบรกฯ แนะ “ซื้อ” ให้เป้า 25.85 บาท มี Upside 16.44%
 
นักวิเคราะห์บริษัทหลักทรัพย์โนมูระ พัฒนสิน เปิดเผยถึงแนวโน้มผลประกอบการ บริษัท กันกุลเอ็นจิเนียริ่ง จำกัด (มหาชน) หรือ GUNKUL ในช่วงครึ่งปีหลังปี 2558 จะเติบโตอย่างโดดเด่น ซึ่งจะสามารถทดแทนอัตราชะลอตัวของผลดำเนินงานครึ่งปีแรกของปี 2558 ได้ โดยคาดผลการดำเนินงานไตรมาส 3 ปี 2558 จะเป็นระดับสูงสุดใหม่ ซึ่งจะบันทึกรายได้รวมที่ระดับ 2.17 พันล้านบาท (เพิ่มขึ้น 131.3% จากไตรมาสก่อน)
เนื่องจากได้อานิสงค์หลักจากธุรกิจ Sales &amp; Trading ที่จะมีการบันทึกรายได้สูงถึงราว 2 พันล้านบาท จากการจำหน่ายอุปกรณ์และติดตั้งในโครงการรางเงิน (IAE) ที่ถึงระยะเวลาส่งมอบ กำลังการผลิต 87 MW ขณะที่ธุรกิจก่อสร้าง (EPC) จะบันทึกรายได้ราว 150 ล้านบาท และรายได้อื่นๆ 20 ล้านบาท ทำให้ GUNKUL จะบันทึกกำไรสุทธิราว 268.1 ล้านบาท (เพิ่มขึ้น 54.1% จากไตรมาสก่อน)
อย่างไรก็ตามในไตรมาส 4 ปี 2558 แนวโน้มผลประกอบการอ่อนตัวลงเล็กน้อยจากไตรมาสก่อนเนื่องจาก มูลค่าการส่งมอบสินค้าและอุปกรณ์ ในส่วนของ Sales &amp; Trading สำหรับโครงการพลังงานทดแทนลดลง แต่คาดว่ายังสามารถเติบโตจากปีก่อน
ทั้งนี้คาดว่า GUNKUL จะบันทึกรายได้รวมที่จุดสูงสุดใหม่ในปี 2559 จากปัจจัยหนุนการบันทึกกำไรจากการจ่ายไฟฟ้าเชิงพาณิชย์ในเพิ่มอีก 3 โครงการ ดังนี้ 1) IAE 58 MW ในไตรมาส 1 ปี 2559 2) Solar ชุมพร 8 MW ในไตรมาส 3 ปี 2559 และ 3) WED 60 MW ในไตรมาส 3 ปี 2559
อีกทั้งคาดว่าจะรับรู้รายได้ก่อสร้าง (EPC) ราว 2.82 พันล้านบาท ในโครงการพลังงานลมสองโครงการ (WED, GNP) และพลังงานแสงอาทิตย์ ชุมพร และบริษัทได้เข้าร่วมจำหน่ายอุปกรณ์ติดตั้งระบบไฟฟ้าจากโครงการพลังงานแสงอาทิตย์ของหน่วยราชการและสหกรณ์ ซึ่งคาดว่า GUNKUL จะมีส่วนแบ่งจากการขายราว 700-1,200 ล้านบาท เพิ่มต่อปี หรือ 7.5% ของมูลค่ารวมปี 2559
ขณะที่ GUNKUL ได้เข้าร่วมการประมูล จาก Solar หน่วยงานราชการและสหกรณ์ 800 MW ซึ่งคาดว่า GUNKUL จะชนะการประมูลราว 5% (40 MW) ซึ่งยังไม่ได้รวมไว้ในประมาณการ อีกทั้งบริษัทได้เข้าร่วมประมูลนำสายไฟฟ้าลงใต้ดิน (มูลค่าทั้งหมด 1.43 แสนลบ. ระยะเวลา 10 ปี) ซึ่งคาดมูลค่าประมูลสำหรับปี 59 ราว 3 หมื่นล้านบาท มีแนวโน้มที่จะจับมือช่วยสนับสนุนและจำหน่ายอุปกรณ์ให้กับผู้ประกอบการรับเหมารายใหญ่ คาดว่าจะได้ส่วนแบ่งราว 5% หรือ 1.5 พันล้านบาท
โดยคงคำแนะนำ “ซื้อ” ให้มูลค่าพื้นฐานปี 2559 ที่ 25.85 บาทต่อหุ้น มี Upside 16.44%
 
ราคาหุ้น GUNKUL ปิดตลาดวานนี้ (20 ต.ค.) ที่ 23.50 บาท บวก 1.30 บาท หรือ 5.86% สูงสุดที่ 23.60 บาท ต่ำสุดที่ 22 บาท มูลค่าซื้อขายที่ 453.12 ล้านบาท ขณะที่ดัชนีตลาดหุ้นไทยโดยรวมบวก 0.12%